Aproximativ 3000 de yoghini adepți ai lui Gregorian Bivolaru din România și din lume au realizat una dintre cele mai mari spirale Yang, la Herculane. Fotografie de Adi Piclisan / Mediafax Foto

Stăm de vorbă de peste o oră când norii se adună și vântul flutură crengile copacilor din jurul nostru, de pe terasa din centrul orașului.

„Uuuu, ia uite, energia lui guru”, încerc eu o glumă.

„Sper că nu!”, spune tânăra din fața mea, și nu-mi dau seama dacă glumește sau nu.

Timpul scurt de când a ieșit din Mișcarea de Integrare Spirituală în Absolut (MISA) nu pare să fi fost suficient încât rănile lăsate să i se vindece complet.

„Nu știu cum o să mă raportez în viitor la mine însămi. A fost o experiență, nu pot să o șterg cu buretele”, îmi spune și își plimbă degetele puțin tremurânde peste halba cu limonadă rece. Se rupe acum de o lume în care a trăit ani de zile.

MISA este o grupare fondată în 1990 de Gregorian Bivolaru, unul dintre primii practicanți de yoga din România. Înainte de 1989, a fost închis pentru că regimul comunist interzicea yoga. MISA a fost, astfel, prima școală de yoga din țară, cu filiale deschise în marile orașe.

După câțiva ani au început controversele din jurul grupării, declanșate de părinți care se plângeau la Poliție că le intră copiii în MISA și rup legăturile cu ei și de adepți care vorbeau despre manipulare, abuzuri sexuale, trafic de persoane.

În aceeași perioadă, membri de bază ai mișcării acuză MISA de „abatere de la codul moral și etic, caracter sectar și demagogic” și ies din grupare.

O anchetă a procurorilor DIICOT din 2004 a arătat că gruparea era, într-adevăr, mai mult decât o simplă școală de yoga. După o descindere în forță - chiar în exces de forță, după cum a decis CEDO în 2016 - la locuințele membrilor, lui Gregorian Bivolaru i-au fost fost aduse acuzații precum: act sexual cu un minor, perversiune sexuală, corupție sexuală.

Aceasta este una dintre cele trei minore din rechizitoriul în care Bivolaru a fost trimis în judecată. Foto de Mihai Spiridonică via Mediafax

Așa că a fugit din țară, în timpul anchetei. În 2013, a fost condamnat, în lipsă, la șase ani cu executare, și a devenit astfel unul dintre cei mai căutați infractori de pe lista Interpol. În 2016, a fost prins și băgat la închisoare, unde a stat doar un an și două luni. Eliberarea a venit ca urmare a vârstei sale înaintate, a bunei purtări în detenție și a recunoașterii și regretării faptei, potrivit motivării judecătorilor.

A doua zi după ce a ieșit pe poarta penitenciarului, a plecat din țară. Un alt dosar deschis pe numele său și al altor 19 discipoli, pentru trafic de persoane, se află încă pe rolul Curții de Apel Cluj.

Procuror finlandez: „Cazul este în așteptare în instanță”

Reprezentanții grupării s-au plâns în toată această perioadă de persecutare. „Mă aflu în situația similară cu a lui Iisus care a fost condamnat și crucificat pe nedrept”, a spus Bivolaru în fața judecătorilor.

Ani la rând, lideri ai MISA au acuzat autoritățile române că le-au fost fabricate dosarele.

Doar că în prezent liderul suprem spiritual al grupării este din nou pe lista Interpol. De data asta, autoritățile finlandeze sunt cele care îl caută, pentru abuz sexual și trafic de persoane. Faptele ar fi fost comise între 2006 și 2013, perioadă în care Bivolaru era fugit din România.

„Gregorian Bivolaru a fost pus sub acuzare la data de 18.09.2017 pentru mai multe infracțiuni (trafic de persoane în formă agravată și abuzuri sexuale). Cazul penal este în curs de desfășurare la Tribunalul Districtual din Helsinki. Deoarece Bivolaru este căutat și nu a fost încă prins, cazul este în așteptare în instanță”, mi-a transmis, printr-un mail, procurorul districtual Yrjö Reenilä, de la Procuratura din Helsinki.

Gregorian Bivolaru a fost prins și întemnițat în 2016. Foto de Marian Ilie via Mediafax

„Funcționează ca până acum, doar că nu se vede și nu se știe”

Cu un maestru spiritual fugărit de Interpol, MISA a intrat în ultimii ani într-un con de umbră.

Dar, chiar și de departe, guru a controlat întotdeauna Mișcarea. Pentru adepți, Gregorian Bivolaru este omniprezent și omniscient. Vede, simte și face de la distanță. „Energia, focusul, totul vine de la el, așa li se spune cursanților. Convingerea lor este că el e tot timpul conștient de ce face fiecare dintre ei. Este un fel de Dumnezeu acolo. Yoga cu guru Bivolaru e cam ceaușistă, așa. Un cult al personalității bolnav”, spune fosta cursantă.

Odată cu plecarea tot mai multor adepți și cu scandalurile care i-au ros din aură, MISA a început să își piardă din putere. Nu se știe exact câți membri are Mișcarea - unii vorbesc de zeci de mii, alții de maximum câteva mii.

„Numărul cursanților și al persoanelor care participă la diferite activități fără să fie neapărat cursanți este foarte mare. Există și persoane care, de teama problemelor pe care le pot avea la locul de muncă sau printre cunoscuți prin asocierea cu Școala de yoga MISA, preferă să nu facă public faptul că sunt cursanți ai acestei școli. De aceea nu dorim să dăm mai multe detalii pe acest subiect”, mi-au transmis oficialii grupării într-un mail.

Cert este că MISA este mai prezentă în viețile noastre decât ne imaginăm.

„Funcționează ca până acum, doar că nu se vede și nu se știe. Acum sunt mai atenți la ce se vede din afară”, îmi spune fosta adeptă a MISA.

La parterul unui bloc de pe Șoseaua Sălaj, între o shaormerie și o filială a ALDE, este o fațadă din geamuri fumurii dublată de gratii și cu o intrare supravegheată video. Nicio siglă la intrare, niciun semn că aici este sediul Mișcării de Integrare Spirituală în Absolut.

Dacă un cursant vrea să îi transmită ceva lui Bivolaru, îi lasă o scrisoare aici, la „biblioteca” grupării. Foto de Eli Driu

Cei din grupare numesc locul ăsta „biblioteca”. Aici se țin documentele, cărțile și materialele printate necesare cursurilor. Cursanții MISA care vor să se înscrie în tabere depun tot aici pozele în costum de baie obligatorii pentru participare. Și tot aici se primește corespondența.

„Corespondență înseamnă inclusiv scrisorile pe care cursanții le scriu lui Gregorian Bivolaru. Îl întreabă despre evoluția spirituală, despre ce facultate ar trebui să urmeze, dacă să se mute, inclusiv ce nume să pună câinelui. Nu e o glumă, el chiar a cerut la un moment să nu se mai pună astfel de întrebări stupide”, îmi povestește fosta cursantă.

A stat mulți ani în MISA. L-a cunoscut pe Gregorian Bivolaru, dar în circumstanțe despre care preferă să nu vorbească.

„Pentru cei din afară e greu de înțeles de ce ar intra cineva în MISA”, îmi spune.

Într-adevăr, mulți care nu au trecut niciodată de porțile MISA pun egal între gruparea înființată acum 28 de ani de Gregorian Bivolaru și „o sectă porno”. Asta pentru că, în MISA, cursurile clasice de yoga sunt dublate de cele în care se fac recomandări precum parteneri sexuali multipli, urinoterapie, continență (la bărbați, sex fără ejaculare).

„Ei spun public că sunt o simplă școală de yoga, dar în interior îți spun că sunt școală tantrică. Cât timp a fost plecat, când era la Paris, de exemplu, i se trimiteau fete pentru inițiere tantrică, adică pentru satisfacerea lui sexuală. În tabere se mai difuzau filme porno, presupun că și la alte evenimente, se încuraja deschiderea sexuală ca pe o datorie spirituală. Te laudă excesivă dacă te deschizi, și te stigmatizează dacă nu o faci”, povestește tânăra. În MISA, revenea obsesiv ideea de orgasm, ca o cale spre eliberare, spre evoluție spirituală.

„Așa puteai fi mai ușor manipulat, îți pierzi obiectivitatea, devenea un drog. Se transmitea, subliminal sau direct, că e singura cale autentică. Dar adevărul e că ajungeai să nu mai fii sincer cu tine însuți și să devii dependent de ei", îmi explică fosta misană cum reușește MISA să pună în aceeași oală yoga, „fuziunile amoroase” și pe Dumnezeu.

Asta e ideea centrală în toată filosofia MISA, spune ea. De aceea se țin tabere de elevare a feminității sau masculinității în care se transmite ideea, prin teorie și practică, că trebuie să te dezbari de prejudecăți, să te eliberezi prin trăirea stărilor de abandon intense.

„Odată ce începi să mergi la cursurile de yoga, ai anumite stări. Stările alea chiar există. Oamenii ăia nu stau degeaba în MISA. Le-am simțit și eu”, explică ea.

Dar, pe măsură ce anii au curs, a început să aibă îndoieli. Apoi, ele au devenit certitudine:

„Creează multă suferință. Nu știu, mă uit la oamenii ăia și nu mi se par ok. Mereu cu zâmbetul pe buze, dar mulți mi se par slăbiți și obosiți, cumva. Mi se pare uneori că-și construiesc, cu multă speranță, propria iluzie. Se cred oameni speciali. Probabil au nevoie de asta.”

Încă de la primele interacțiuni, cursantului i se inoculează ideea că trebuie să evolueze spiritual. Acesta devine scopul existenței sale. Și cel care deține puterea absolută asupra evoluției sau involuției fiecăruia dintre cursanți este gurul Bivolaru. El are un canal deschis direct cu divinitatea și știe totul, li se spune cursanților, la nesfârșit, la cursuri, tabere și evenimente. Dar de ce cred ei asta, poate te întrebi?

„Credința validează orice. Presiunea vine pe linia evoluției spirituale. Poate nu vrei să faci anumite lucruri, dar e o presiune psihologică. Adică ți se transmite ideea că, dacă nu faci asta, nu evoluezi spiritual. Este o formă de manipulare. La un moment dat e o presiune foarte mare în creierul tău. Ca să nu spui celor din afară ce ai văzut în MISA, ți se cere să faci jurăminte. Adică pui mâna pe Biblie și e un text pe care trebuie să-l citești: eu, cutărescu, jur pe familie, pe sănătate, pe evoluția spirituală, că nu voi divulga ce se întâmplă aici”, spune fosta adeptă.

Sunt multe reguli în MISA pe care le știu doar cei care au fost în interior și care au urcat în ierarhia organizației. De exemplu, ți se recomandă să nu faci copii, pe motiv că „îți anulează șansele la evoluție spirituală și pentru reîncarnările viitoare”.

Cofetăria vegană care împarte adresa cu MISA

Dacă trăiești cu impresia că MISA e undeva departe de tine, află că gruparea asta este mai prezentă în viața ta decât te-ai gândi.

Pe rafturile frigorifice ale unui supermarket cunoscut, nu departe de unde stăm de vorbă pe terasa asta din centrul Bucureștiului, stau aliniate caserole cu felii de prăjituri vegane. Din vitrină te îmbie denumiri precum „Blossom cu ciocolată, portocale și ghimbir” sau „Fantasy cu banane și vanilie organică”.

Pe etichetă scrie Sublimmme și produsele au fost livrate de cofetăria cu același nume din zona Tineretului-Budapesta. Cofetăria funcționează aici, în spatele blocurilor, dar sediul său social e în altă parte: Șoseaua Sălaj nr. 2, în același bloc cu sediul oficial al MISA.

Prăjiturile astea le poți cumpăra inclusiv din lanțul de supermarketuri pe care le găsești la orice colț de stradă. Foto de Sorin Vidis

Potrivit datelor de la Registrul Comerțului, cele două asociate ale firmei sunt Andreea Al-Ioanii Măruță, o tânără din Târgu Jiu, și Speranța Luca, de 68 de ani, originară din comuna Ferești, județul Vaslui. Andreea Al-Ioanii participă la taberele spirituale ale MISA și a locuit, o perioadă, într-o locuință spirituală a grupării, potrivit unei surse apropiate grupării.

Cealaltă asociată din firmă, Speranța Luca, este asociată în alte două firme care produc sau comercializează produse naturiste - Ananda Life și Ayuverdic Medica.

Produsele cofetăriei vegane sunt recomandate, potrivit etichetei, de doctorul Cătălin Luca, același care apare la secțiunea „Ai nevoie de sfatul unui medic” de pe site-ul firmei Ayuverdic Medica.

Medicul este specializat în „medicină generală cu competență în ramuri ale medicinei alternative (..) cu un succes deosebit în vindecarea cancerului, inclusiv în stadii terminale”.

Printre altele, promovează produse din așa-numita piatră zeolit, despre care spune că are „puteri miraculoase”. Când și-a prezentat produsele în cadrul unor emisiuni televizate de la Taraf TV, CNA le-a încadrat însă la „practici comerciale înșelătoare” și a amendat postul TV.

La începutul anilor 2000, același Cătălin Luca a fost medic și manager la Centrul Naturist de Sănătate „Steaua Divină” din București.

Steaua Divină este numele unui brand de cosmetice, dar și al unei clinici medicale naturiste cu sediul în Pipera, condusă de oameni din MISA. Cum intri în clădirea de pe Dimitrie Pompeiu, te lovește un miros de uleiuri esențiale.

Vitrinele de pe pereți sunt pline cu siropuri, uleiuri, creme produse sub marca Steaua Divină. Tot aici vin pacienți care cred în leacuri și terapii naturiste. Medici în halate verzi ies din cabinete din când în când și își invită tinerele paciente din sala de așteptare.

În sediul ăsta există și o sală de cursuri yoga a MISA. Foto de Sorin Vidis

Firma din spatele brandului de cosmetice se numește Santo Raphael SRL și este deținută, în părți egale, de Victor Florin Lazo și Mihaela Bumbaru Dandeș. Două firme înrudite sunt Raphael Medica, care gestionează centrul de sănătate, și Raphael Distribution, care se ocupă cu distribuția produselor cosmetice. Ambele deținute de același Victor Florin Lazo și de Andreea Dragomirescu.

Lazo este un membru vechi al MISA, cunoscut ca unul dintre purtătorii de cuvânt ai grupării. În 2007, el participa la o conferință de presă în care descria ancheta procurorilor în cazul MISA ca „un al doilea atac terorist, după mineriade, realizate de către reprezentanți ai instituțiilor statului român asupra unor cetățeni pașnici”.

Lazo a avut și o scurtă carieră politică, după ce în 2008 a candidat la alegerile locale din București, din partea defunctului Partidul Inițiativa Națională (PIN).

L-am sunat asociatul din cele trei firme să-l întreb despre toate acestea, dar mi-a închis după ce a aflat ce mă interesează și apoi nu a mai răspuns.

Ashramul, locul în care adepții se rup de lumea de afară

Cealaltă asociată, Andreea Dragomirescu, este medic de familie la Steaua Divină, specializată pe ayuverda și fitoterapie. Are emisiuni la misatv.ro și ține conferințe la taberele grupării.

La sediul centrului de sănătate se țin workshopuri și cursuri specifice MISA, cu nume precum „Arta masculinității conștiente” sau „Secretele feminității fără vârstă”.

Iar la câteva sute de metri de sediul Steaua Divină, răsare, dintre blocuri, o clădire cu acoperiș roz. Aici funcționează o sală de yoga și un ashram, adică o locuință în care membri ai grupării locuiesc și se gospodăresc împreună.

Cădirea asta este un ashram păzit al MISA. Foto de Sorin Vidis

De multe ori, odată intrați în MISA, adepții rup legăturile cu familia și cu prietenii din afară, sau acestea se pierd de la sine. Așa că își reclădesc viața în jurul altor prieteni și altor activități. În ashramuri, nu plătesc chirie, dar trebuie să muncească pentru Mișcare. De obicei, neplătiți.

„Cei din ashramuri fac karma yoga, adică muncă voluntară, în unele dintre firmele MISA. Trebuie să facă un anumit număr de ore pe săptămână, câte li se alocă individual. Când lucrează la firmele MISA pot primi și ceva bani pe lângă. Puțini. Karma yoga este o condiție pentru a locui în ashram, pentru a contribui la comunitate, dar, mai mult decât asta, este privită ca practică spirituală, ca o cale de a-ți spăla karma. De la foști membri, știu sigur că la Steaua Divină mare parte din cei care lucrează acolo fac karma yoga", mi-a spus o altă fostă adeptă a grupării.

Când am sunat la recepție la Steaua Divină și m-am dat un posibil client, s-a lăsat liniștea în receptor la întrebarea „Aveți vreo legătură cu MISA? Că aveți cursuri de feminitate pe site și alte lucruri de genul ăsta”. Apoi a venit răspunsul, scurt și sec: „Sunt unități distincte”.

În cadrul MISA, există o organizare pe sexe - grupuri de bărbați (sub denumirea VIRA) și grupuri de femei (SHAKTI), care participă la evenimente, tabere și cursuri de „trezire a idealurilor masculine”, respectiv de „trezire a feminității”. Liderul unuia dintre grupurile de bărbați, Mahavira Ananda, se numește Teodor Pop.

„Teodor Pop este foarte vizibil în tabere și la alte evenimente. Ține conferințe cursanților MISA și nu oricine din grupare poate să le vorbească de la pupitru”, mi-a spus o sursă apropiată grupării.

Numele lui a apărut alături de cel al MISA în mai multe ocazii. În plus, Pop apare în filmări la evenimente MISA, cum e acesta (de la minutul 2:39, în cămașă albastră), din 2011, unde înmânează premii cursanților. De altfel, doar câteva minute petrecute pe profilul de Facebook al lui Teodor Pop îți arată că acesta nu își ascunde apartenența la MISA.

Teodor Pop este asociat în firma Solaris Plant, cunoscută pentru comercializarea de uleiuri esențiale, fructe uscate și alte produse pe care le găsești în majoritatea magazinelor naturiste din țară.

„Nu pot să vă răspund la această întrebare”, a fost singurul răspuns cu care Teodor Pop a fost de acord să fie citat în articol. Apoi a trimis, prin avocat, o scrisoare în care ne amenință cu judecata.

„Vă precizăm că domnul Pop nu este lider MISA și nu există nicio legătură între Teodor Pop și MISA”, se menționează în scrisoarea trimisă de avocata sa.

Asta deși el apare inclusiv într-un video, la o conferință yoga din Malaezia din 2012, în care vorbește în numele MISA și îl descrie pe Gregorian Bivolaru așa: „Aș vrea să transmit recunoștința mea gurului meu, Gregorian Bivolaru, sau, pe scurt Grig, o manifestare divină a lui Dumnezeu pe pământ, a cărui splendoare strălucește ca o mie de sori”.

_„_**Eu nu mă pricep să scriu imnuri de slavă maestrului meu Grieg”**

MISA organizează în mod regulat tabere, evenimente, întâlniri în parcuri. Una recentă a fost în Parcul Tineretului, luna trecută, unde s-au adunat în spirală câteva zeci de adepți.

O alta - MahaVidya Camp - a fost organizată recent în Brașov, într-o sală de evenimente a hotelului Lux Divina. Cel care a condus conferința a fost Mihai Stoian, considerat mâna dreaptă a lui Bivolaru. Iar acum doi ani, aici a avut loc „Sărbătoarea spirituală dedicată Marii Puteri Cosmice TRIPURA BHAIRAVI”, după cum anunță site-ul MISA, yogaesoteric.net.

Din când în când, membrii MISA se adună în parcuri pentru spiralele lor. Dar asta nu înseamnă că toți oamenii care fac yoga în parcuri sunt din MISA. Fotografie de Răzvan Sălășan

Din program: „relatări excepționale, momente umoristice și exemplificări excepționale susţinute în mod subtil telepatic de Grieg (una dintre ele fiind susţinută pe toată durata evenimentului)”.

Sala luxoasă în care s-au ținut cursurile și conferințele este o investiție a cunoscutei firme de suplimente naturale Dacia Plant, deținută și administrată de frații Radu și Traian Ionescu Heroiu.

_„_Eu nu mă pricep să scriu imnuri de slavă maestrului meu Grieg şi îl rog să mă ierte pentru aceasta. Îi spun că îl iubesc foarte mult şi că de la el am învăţat acum să iubesc din nou divin pentru că uitasem.”

Pasajul ăsta este dintr-o carte intitulată De la agonia încercărilor spirituale la extazul comuniunii cu Dumnezeu, al cărei autor este Radu Ionescu Heroiu. El este un membru vechi și instructor al MISA. Fratele său, Traian Ionescu Heroiu, și el fost instructor în MISA, apare într-un clip de prezentare (minutele 1:40, 5:00, 7:40) a taberelor grupării.

„Frații Heroiu sunt foarte importanți în MISA. Se duceau foarte des la Paris, cât timp Bivolaru era fugit. Sunt persoane de încredere ale lui Bivolaru”, îi descrie o fostă cursantă.

Legat de evenimentele MISA, unul chiar recent, care au loc în centrul de evenimente Lux Divina, pe care îl deține, Traian Ionescu Heroiu mi-a răspuns că nu mai este instructor al MISA și găzduiesc evenimente și conferințe din diverse domenii, deci nu înseamnă nimic faptul că au loc aici și evenimente ale MISA. „Dacă tu mergi cu Blue Air, crezi că cineva trebuie să-l ia la întrebări pe pilot că tu zbori cu avionul ăla?”, a conchis administratorul Dacia Plant.

Ashramurile MISA sunt presărate în mai multe zone din București, inclusiv în Ferentari, Obor, Pipera. Poza de Eli Driu

MISA are propria tipografie

Unul dintre instructorii yoga care ține „relatări excepționale” la evenimentele MISA este Nicolae Catrina, unul dintre locotenenții gurului Bivolaru și fost președinte al MISA. Până acum trei ani, acesta a fost asociat în firma care gestionează tipografia Ganesha. Denumirea completă a firmei este Ganesha Publishing House L.T.D. SRL, potrivit datelor de la Registrul Comerțului, și îl are în prezent ca asociat unic pe Călin Viorel Constantinescu, un vechi membru și instructor de yoga din MISA.

Încă din 2004, presa locală din Oradea îl prezenta pe acesta ca pe un om de bază în grupare: „Unul dintre cei doi instructori yoga, Călin Constantinescu, ne-a precizat că, în urma evenimentelor din ultima perioadă în care a fost implicată Mişcarea, din numărul total de cursanţi bihoreni, doar 1-2 procente au bătut în retragere, majoritatea urmându-şi în continuare modul de viaţă yoghin”.

La tipografia Ganesha se tipăresc, printre altele, materialele, posterele, cursurile pentru întreaga activitate a MISA, precum și cărțile scrise de instructorii grupării. Ele se vând apoi prin librăria online cu același nume.

„Mulți se plângeau de munca de la tipografie. Nu era plătită, era karma yoga, și era foarte istovitoare. Iar cei care locuiau în ashram și voiau să plece în tabără, trebuiau să facă nu știu câte ore de karma yoga la tipografie înainte pentru a li se permite plecarea în tabără. Dar ei erau convinși că sunt teste spirituale”, îmi spune o fostă cursantă.

Tipografia a avut, anul trecut, o cifră de afaceri de peste un milion de euro, potrivit datelor de la Ministerul Finanțelor.

De-a lungul anilor, nume grele din MISA au fost administratori ai tipografiei. Printre ei, Mihai Stoian, numărul doi în grupare. În plus, timp de peste zece ani, administrator al tipografiei a fost un alt nume important din MISA, Costică Cojocaru, prezentat de site-ul grupării ca purtător de cuvânt al mișcării.

Costică Cojocaru și Nicolae Catrina se numără printre membrii MISA inculpați în dosarul de trafic de persoane aflat în prezent pe rolul Curții de Apel Cluj.

Lucky Love, clubul de noapte care a fost al președintei MISA

Pe Știrbei Vodă, peste drum de Conservator, o ușă din termopan te anunță într-un mov strident că acolo e un club de noapte numit Lucky Love. Datele de la Registrul Comerțului arată că firma pe numele căreia funcționează clubul de noapte și salonul de masaj aferent de pe Știrbei se numește Noroc Deplin SRL.

Asociate sunt Daniela Macaleț (are 90 % din firmă) și Andreea Romanov (10%). Numele primeia apare în mărturiile fetelor din dosarul lui Gregorian Bivolaru și este descrisă ca una dintre persoanele implicate în angrenajul prin care fete din MISA erau trimise în Japonia pentru a produce bani pentru grupare.

Cele două asociate nu au fost întotdeauna proprietarele firmei. Cea care a deținut, în anul 2004, 90 de procente din societatea comercială, este chiar președinta actuală a MISA, Gabriela Ambăruș. Și tot ea era, pe atunci, administratorul firmei.

Aici găsești nu numai un club de noapte al MISA, ci și un salon de masaj tantric. Dar fără finalizare, pentru că ei sunt împotriva ejaculării. Foto de Sorin Vidis

Cam la trei luni după desantul procurorilor în așezămintele spirituale ale MISA din 18 martie 2004 și la 20 de zile după prima fugă a lui Bivolaru din țară, Gabriela Ambăruș se retrăgea din firmă și îi lăsa locul Danielei Macaleț.

Într-un interviu recent acordat ziarului Libertatea, Ambăruș pune informațiile apărute de-a lungul anilor în presă despre activitatea grupării pe seama „unui ordin al francmasoneriei din Statele Unite, ca această școală să fie atacată, discreditată, chiar distrusă.”

„Oamenii continuă să vină la acest curs în număr foarte mare, deși la televizor și în presă se aud fel de fel de grozăvii despre noi, care nu sunt reale, în ciuda tensiunilor care au apărut cu rudele sau cu familia, ei continuă să vină la curs. Explicația este că viața lor a căpătat altă înțelegere, alte conotații, o altă semnificație”, spunea președinta MISA.

Școala de dans care te încurajează „să-ți exprimi personalitatea”

Un business prin care MISA s-a finanțat, ani la rând, a fost trimiterea fetelor să danseze la bară în străinătate, povestește cursanta.

„Trimitea persoane în afară. De prostituție, nu am auzit. Dar de striptease, de masaj, da. Lucrau în afară și banii îi luau ei. Dar luau și ele. Doar că oamenii ajungeau să dea cu toată bunăvoința, pentru că ei credeau.”

O altă cursantă, dintr-un oraș de provincie, a primit de la Bivolaru sugestia să plece în Japonia.

„Pentru asta se ducea muncă de lămurire în diverse locuri. Adică mergeai în grupuri de fete și se discuta despre cum să-ți dezvolți feminitatea și ce frumos e să dansezi sau venea câte o fată și povestea ce experiență frumoasă a avut ea în Japonia. Instinctul e să întrebi Și cum ajungi să faci asta?.”

Bănuiesc că dacă o faci, te pasează la cine trebuie. Când m-am întâlnit cu Bivolaru, mi-a zis, parafrazez din memorie: „Dacă tot înveți japoneza la facultate, nu vrei să mergi și în Japonia?”. Am zis nu, conversația s-a oprit acolo”, îmi povestește tânăra.

Iar fetele nu puteau fi trimise la dansat la bară în afară fără să fie învățate să danseze. Așa că MISA are și o școală de dans.

Mai exact, un sediu secundar al firmei deținute în trecut de președinta MISA, Noroc Deplin SA, este pe strada Pitar Moș. La această adresă funcționează școala de dans Ecstatic Expansion Dance School.

„O echipă care iubește libertatea și te încurajează să-ți exprimi personalitatea prin dans”, asta te așteaptă, promit reprezentanții școlii, dacă te înscrii la cursuri de dans din buric, la bară, oriental tribal sau banalul dans al mirilor.

„Ce nu știu cele care se înscriu este că instructoarele sunt în MISA. Școlile de dans sunt o sursă bună de noi membri, de obicei fete tinere”, îmi spune o altă fostă cursantă a grupării.

La adresa de pe Pitar Moș nu e anunțat în niciun fel faptul că acolo funcționează o școală de dans. Iar informația că este o școală de dans deținută de MISA nu ți se oferă nici dacă întrebi asta prin telefon: „Nu, nu e nicio legătură.”

Fondatoare a școlii de dans și instructoare de dans din buric la Ecstatic Expansion este Cristina Bauer. Ea a înființat grupul de dans oriental „Celestial Dancers”, al cărei impresar este. Trupa a participat la concursuri în țară și în străinătate, iar pe fete le-ai văzut probabil dansând din buric la emisiuni TV, inclusiv la televiziunea publică.

De altfel, cea care se ocupa, la un moment dat, de depunerea la Ministerul Culturii a dosarului necesar reînscrierii în registrul artelor spectacolului era fondatoarea școlii, Cristina Bauer. Iar numele firmei pe care îl reprezenta era al aceleiași Noroc Deplin SRL.

„Mai ușor muți munții din loc decât să scoți un om din MISA”

Dacă întrebi un adept al MISA de ce e în grupare, o să-ți spună că este o școală faină de yoga, că tu nu poți înțelege, că acolo și-a găsit fericirea și cine ești tu să-i pui la îndoială trăirile.

„Mai ușor muți munții din loc decât să scoți un om din MISA”, mi-a spus o altă persoană care a fost în MISA timp de câțiva ani, acum de profesie psiholog. Specializarea ei i-a permis să studieze fenomenul și altfel, nu doar din interior. Ea mi-a explicat cum atrage gruparea nu numai oameni simpli, dar și intelectuali și oameni de afaceri influenți. „Este o ipocrizie spirituală maximă, la fel ca și în Biserică. Ei caută transcenderea ego-ului, dar în realitate majoritatea dintre ei dezvoltă un narcisism spiritual, în sensul că ești deținătorul adevărului și căii drepte. Ca atare, mulți vor fabula diverse revelații spirituale pentru a obține putere ierarhică în organizație. Totul e placebo, de fapt. Sunt halucinații sofisticate, erori de logică, disonanță cognitivă, toate îmbrăcate în cele mai profunde aspirații umane, încât realizezi că ei se droghează cu visele lor. E cum spunea Freud: omului îi trebuie un vis ca să suporte realitatea. În MISA, aparțin unei comunități, plus dinamica emoțională-erotică cu glazură de divinitate, care face drogul indestructibil.”

Dar nimeni nu este obligat la nimic în MISA, spune psihologul.

„Nu îi obligă nimeni nici să doneze, nici să plece în Japonia să facă striptease, nici să aibă relații deschise. Sunt foarte mulți care nu au făcut asta niciodată. Manipularea este indirectă, prin faptul că tu însuți te simți vinovat dacă nu contribui la prosperitatea MISA, care are misiunea apostolică de a răspândi adevărul în lume. Iar dacă faci lucrurile astea, vei avea această aură de sfințenie și recunoaștere din partea celorlalți.”

Pe durata procesului lui Bivolaru, adepții au ieșit în stradă să ceară eliberarea gurului. Poza de Mihai Spiridonică via Mediafax

Când ieși din grupare, însă, tot sistemul tău de credințe și valori se destramă. „Trauma celor care ies este pentru că realizează minciuna și manipularea, dar ele sunt în mare parte un efect secundar al ipocriziei oricărei căutări spirituale: ei caută ceva ce nu există, și vor fi căutători perpetuu. Mare parte din furia celor care pleacă din MISA nu are neapărat legătură cu forma de administrare ridicolă a organizației, dar care și aceea e disfuncțională, ci cu o dezamăgire personală că au crezut atâția ani în niște iluzii. Pe de altă parte, minciuna există per se în MISA: vezi faptul că au fost comercializate acele casete de la concursurile MISS, sau faptul că afli după ani de zile de obsesiile sexuale ale gurului”, explică psihologul.

Un alt fost cursant, de cetățenie germană, care a acceptat să vorbească sub anonimat, spune că i-a luat un an să-și dea seama că MISA e „un cult periculos” și „o mare minciună”.

„Ni se spunea mereu că Bivolaru este singurul maestru spiritual adevărat din întreaga lume. Am stat și într-un ashram al lor. După două luni aici, mi-am dat seama că nu mă simțeam deloc liber sau plin de dragoste sau ceva de genul ăsta. Mă simțeam doar vlăguit”, îmi povestește, într-un email, un fost cursant din Germania.

Aici în jur de o sută de adepți ai MISA protestau față de decizia de supunere la un consult medical a minorei care l-a reclamat pe Gregorian Bivolaru. Foto de Mihai Spiridonică via Mediafax

MISA: „Afirmații aberante”, „nimeni nu a fost manipulat în vreun fel”

Într-un mail trimis mie, MISA respinge toate acuzațiile foștilor cursanți care au stat de vorbă cu mine, precum și legăturile cu firmele prezentate mai sus.

„Precizăm că MISA nu are raporturi economice cu persoanele juridice menționate de dvs. (...). Nimeni nu s-a confruntat cu vreun pericol, nimeni nu a fost manipulat în vreun fel. De altfel, o parte dintre cei care, din motive personale, au ales la un anumit moment să nu mai frecventeze aceste cursuri, au decis ulterior să revină, și au putut face acest lucru. Noi credem că ar merita ca jurnaliștii să își pună următoarea întrebare: cum se face că, în ciuda campaniei extrem de defăimătoare din presă încă din anii 90, în ciuda acțiunilor represive întreprinse de autorități, în ciuda afirmațiilor aberante ale unor foști cursanți, în ciuda faptului că unii cursanți au fost discriminați la locul de muncă și chiar concediați pentru că practicau yoga la MISA, totuși oamenii continuă să se înscrie an de an la cursurile acestei școli? Nu cumva ceea ce descoperă ei aici este cu totul altceva decât imaginea de „inamic public” care a fost construită cu abilitate?”. (Vezi răspunsul integral aici)

Între timp, maestrul spiritual, deși fugărit de Interpol și cercetat în lipsă pentru trafic de persoane și abuz sexual, continuă să trimită „periodic conferințe ample pe teme spirituale” transmise în România în săli pline, în care adepți vechi și noi își caută fără încetare fericirea.